Broj: 711-I-717-P-334-18/19-02-11

Zagreb, 14. ožujka 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. i članka 39. stavka 1. i 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnice Martine Furlan, pomoćnice ravnatelja Hrvatskog zavoda za zdravstveno osiguranje,** na 43. sjednici, održanoj 14. ožujka 2019.g., donosi sljedeću:

**ODLUKU**

**Postupak za odlučivanje o sukobu interesa protiv dužnosnice Martine Furlan, pomoćnice ravnatelja Hrvatskog zavoda za zdravstveno osiguranje, zbog moguće povrede članka 10., u vezi s člancima 8. i 9. ZSSI-a, neće se pokrenuti, s obzirom da je dužnosnica podnijela Povjerenstvu izvješće o imovinskom stanju dužnosnika povodom stupanja na navedenu javnu dužnost.**

Obrazloženje

Protiv dužnosnice Martine Furlan, pomoćnice ravnatelja Hrvatskog zavoda za zdravstveno osiguranje (u daljnjem tekstu: HZZO), podnesena je 25. listopada 2018.g. prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-3049-P-334/18-01-2 i povodom koje se vodi predmet broj P-334/18.

U prijavi se u bitnome navodi da dužnosnica Martina Furlan, koja je imenovana pomoćnicom ravnatelja HZZO-a 21. lipnja 2018.g. nije o svom imovinskom stanju u za to predviđenom roku obavijestila Povjerenstvo te njeno izvješće o imovinskom stanju nije objavljeno na internetskim stranicama Povjerenstva.

Člankom 3. stavkom 1. podstavkom 31. ZSSI-a propisano je da su direktor, zamjenik direktora i pomoćnici direktora HZZO-a dužnosnici u smislu ZSSI-a. Povjerenstvo pritom napominje da postoji terminološka neusklađenost između članka 3. stavka 1. podstavka 31. ZSSI-a i važećeg Zakona o obveznom zdravstvenom osiguranju („Narodne novine“, broj 80/13. i 137/13.) kojim je propisano da radom HZZO-om rukovodi ravnatelj koji ima zamjenika i pomoćnike te stoga Povjerenstvo utvrđuje da se za potrebe primjene odredbi ZSSI-a pojmovi „direktor“ i „ravnatelj“ smatraju istoznačnima.

U tom smislu članak 3. stavak 1. podstavak 31. ZSSI-a odnosi se na ravnatelja, zamjenika ravnatelja i pomoćnike ravnatelja HZZO-a. Dužnosnica Martina Furlan je stoga, povodom obnašanja dužnosti pomoćnika ravnatelja HZZO-a, obvezna postupati sukladno odredbama ZSSI-a.

Uvidom u Registar dužnosnika, koji ustrojava i vodi Povjerenstvo, utvrđeno je da je Martina Furlan dužnost pomoćnice ravnatelja HZZO-a počela obnašati 21. lipnja 2018. g.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku. Na temelju članka 39. stavka 4. podnositelju prijave jamči se zaštita anonimnosti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 8. toga Zakona počinju danom stupanja na dužnost i traju dvanaest mjeseci od dana prestanka obnašanja dužnosti iz čega proizlazi da su dužnosnici obvezni podnijeti izvješće o imovinskom stanju i protekom roka od dvanaest mjeseci od prestanka obnašanja dužnosti.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člancima 21. i 22. ZSSI-a propisano je da Povjerenstvo vrši provjeru podataka iz podnesenih izvješća dužnosnika o imovinskom stanju te da je postupak provjere podataka iz podnesenih izvješća o imovinskom stanju dužnosnika zatvoren za javnost, a konačne rezultate nakon provedenog postupka provjere podataka Povjerenstvo je dužno javno objaviti. Provjera podataka iz podnesenih izvješća o imovinskom stanju može biti prethodna (administrativna) i redovita.

Sukladno članku 23. stavku 1. ZSSI-a prethodna (administrativna) provjera uključuje: provjeru statusa podnositelja izvješća o imovinskom stanju u smislu postojanja obveze podnošenja izvješća iz članka 8. i 9. ovog Zakona, provjeru je li dužnosnik u zakonskom roku podnio izvješće, provjeru je li izvješće o imovinskom stanju potpisano od dužnosnika te provjeru pravilnog i potpunog ispunjavanja obrasca izvješća o imovinskom stanju od strane dužnosnika. Na temelju stavka 2. istog članka prethodna (administrativna) provjera vrši se za svako podneseno izvješće o imovinskom stanju dužnosnika, odmah po zaprimanju istoga, na početku mandata, kod svake bitne promjene imovinskog stanja te na kraju mandata, a prije unosa podataka u Registar dužnosnika i njihove objave na internetskim stranicama Povjerenstva.

Slijedom navedenog, sukladno članku 23. stavku 2. ZSSI-a, podnesena izvješća o imovinskom stanju objavljuju se na internetskim stranicama Povjerenstva tek nakon provedene prethodne (administrativne) provjere istih.

Člankom 10. ZSSI-a propisano je da ako Povjerenstvo utvrdi da dužnosnik nije ispunio obveze iz članka 8. i članka 9. stavka 1. Zakona pisanim putem će zatražiti od dužnosnika ispunjenje obveze. Rok za ispunjenje obveze ne može biti duži od 15 dana od dana primitka pisanog zahtjeva. Tek ako dužnosnik ne ispuni obvezu u danom roku, Povjerenstvo će, sukladno stavku 3. istog članka ZSSI-a, pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Uvidom u Registar imovinskih kartica, Povjerenstvo je utvrdio kako je dužnosnica Martina Furlan dana 20. srpnja 2018.g. podnijela izvješće o imovinskom stanju dužnosnika sa svrhom podnošenja „Stupanje na dužnost“. Pisani obrazac izvješća zaprimljen je dana 20. srpnja 2018.g. pod brojem 711-U-2289-IK-241/18-01-3. Navedeno izvješće o imovinskom stanju ispitano je u postupku prethodne (administrativne) provjere podataka te s danom 5.listopada 2018.g. nije odobreno, uslijed čega nije niti objavljeno na internetskim stranicama Povjerenstva.

Dužnosnica je potom 5. listopada 2018.g. podnijela novi obrazac Izvješća o imovinskom stanju dužnosnika sa svrhom podnošenja „Stupanje na dužnost“, koje je u pisanom obliku zaprimljeno 9. listopada 2018.g. pod brojem 711-U-2874-IK-241/18-03-3. Izvješće je u postupku prethodne (administrativne) provjere podataka odobreno dana 16. studenog 2018.g. te je objavljeno na internetskim stranicama Povjerenstva.

Utvrđuje se i kako je dužnosnica naknadno podnijela još jedno izvješće o imovinskom stanju dužnosnika, sa svrhom podnošenja „Ispravak podataka“, koje je u pisanom obliku zaprimljeno 20. prosinca 2018.g., a odobreno i objavljeno 2. siječnja 2019.g.

Napominje se kako je dužnosnica prilikom podnošenja izvješća o imovinskom stanju dužnosnika povodom stupanja na dužnost u više navrata komunicirala s Povjerenstvom putem e-maila, u vezi ispunjavanja obrasca izvješća, i to 6. kolovoza 2018.g. i 20. studenog 2018.g.

Budući da je Povjerenstvo utvrdilo da je dužnosnica Martina Furlan postupila sukladno odredbi članka 8. stavku 1. ZSSI-a, te je Povjerenstvu podnijela izvješće o imovinskom stanju dužnosnika povodom stupanja na dužnost pomoćnice ravnatelja Hrvatskog zavoda za zdravstveno osiguranje, Povjerenstvo je utvrdilo da je zaprimljena prijava neosnovana.

Slijedom navedenog, donesena je odluka kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnica Martina Furlan, elektronička dostava
2. Objava na internetskoj stranici Povjerenstva
3. Pismohrana